b'\n_START_ARTICLE_\nBijeli portland cement\n_START_PARAGRAPH_\nBijeli cement je vrsta portland cementa. Dobiva se mljevenjem bijelog portland cementnog klinkera uz dodatak gipsa kao regulatora vezivanja te sredstava za korekciju bjeline. Bijeli portland cementni klinker je \xc4\x8disti portlandski cementni klinker \xc4\x8dija sirovina ne smije sadr\xc5\xbeavati \xc5\xbeeljezne ili manganske spojeve koji daju boju obi\xc4\x8dnom cementu. Sirovina je \xc4\x8disti bijeli vapnenac i bijela glina \xe2\x80\x93 kaolin koja se nakon pe\xc4\x8denja melje u mlinovima kojima je obloga i kugle za mljevenje bijele boje (npr. od porculana). Koristi se na mjestima gdje se tra\xc5\xbei da proizvod bude bijele boje (ukrasne \xc5\xbebuke, dekorativne plo\xc4\x8de za oblaganje od umjetnog kamena) i za sve ostale konstruktivne elemente koji se izra\xc4\x91uju od obi\xc4\x8dnog portland cementa.'